Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 286/14)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Lumblija”

EU-nro: PGI-HR-02809 – 28.10.2020

SAN ( ) SMM (X)

1. [SAN:n tai SMM:n] nimi tai nimet

”Lumblija”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1. Tuotelaji

Luokka 2.3. Leipomo-, konditoria-, makeis- ja keksituotteet

3.2. Kuvaus 1 kohdassa nimetystä tuotteesta

”Lumblija” on nostatetusta taikinasta paistamalla valmistettu pyöreä, makea leipä. Sen kuori on tummanruskea, ja se sivellään varenik-siirapilla (rypäleiden puristemehusta valmistettu siirappi) tai viinalla. Päälle sirotellaan sokeria. Sen aromaattinen tuoksu tulee lisätyistä mausteista – kanelista, neilikasta, muskottipähkinästä, korianterista ja aniksesta. Sillä on tunnusomainen täyteläinen ja tasapainoinen pähkinäinen ja hedelmäinen maku, joka tulee siihen käytetyistä raaka-aineista – manteleista, saksanpähkinöistä, rusinoista, varenik-siirapista ja sitrushedelmistä – sekä lisättyjen mausteiden aromista.

Leivän sisuksen rakenne on tiivis mutta pehmeä, ja leikkuupinnassa näkyy pieniä rusinoiden, mantelien ja saksanpähkinöiden kappaleita. Ulkopinnan rakenne on kiinteä.

Yksi Lumblija-leipä painaa 350–600 grammaa.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Lumblija-leivän taikinan valmistukseen käytettävät raaka-aineet ovat hienot vehnäjauhot, sokeri, oliiviöljy, laardi tai voi, varenik-siirappi, mantelit, saksanpähkinät, rusinat, jauhettu neilikka, kaneli, muskottipähkinä, korianteri, anis, sitruunan- ja appelsiininkuori, vaniljasokeri, viina (ruusulla tai yrteillä maustettu (travarica)), leivontahiiva (tuore- tai kuivahiiva), maito, vesi ja suola. Taikinan valmistuksen yhteydessä voidaan lisätä johanneksenleipäpuujauhetta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Taikinan valmistus ja Lumblija-leivän paisto ovat tuotantovaiheita, joiden on tapahduttava kohdassa 4 rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Lumblija-leipä myydään kokonaisena, ei viipaloituna.

Pakkaamisen on tapahduttava kohdassa 4 rajatulla maantieteellisellä alueella, jotta säilytetään tuotteen erityiset aistinvaraiset ominaisuudet eikä laatu kärsi kuljetuksen aikana. Lumblija-leivän tuoreuden säilyttämiseksi ja jatkokuljetusta varten leipä pakataan paperi- tai muovipakkaukseen (sellofaani). Leivät voidaan laittaa sopiviin laatikoihin, jotta ne eivät kärsi mekaanisia vaurioita.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kun tuote saatetaan markkinoille, sen nimen ”Lumblija” täytyy olla kirjainten koon ja tyypin suhteen näkyvämpi kuin muut merkinnät.

4. Maantieteellisen alueen tarkka rajaus

Alue, jolla Lumblija-leivän tuotanto taikinan valmistuksesta paistamiseen tapahtuu, kattaa koko Korčulan saaren, johon sisältyvät Vela Lukan, Blaton, Smokvican, Čaran, Račišćen, Pupnatin, Žrnovon, Korčulan ja Lumbardan kunnat.

5. Yhteys maantieteelliseen alueeseen

Lumblija-leivän ja yksilöidyn maantieteellisen alueen syy-yhteys perustuu tuotteen maineeseen ja valmistusmenetelmään, jossa käytetään tähän päivään asti säilynyttä perinteistä reseptiä.

Koska Korčulan kunnassa on Dalmatiankin olosuhteissa epätavallisen paljon hedelmällistä maa-alaa, maataloudesta tuli jo keskiajalla kunnan talouden keskeinen pilari ja tärkein vaurauden lähde. Rypäleiden, varenik-siirapin ja oliiviöljyn tuotannon perustana olevien viinin- ja oliivinviljelyn lisäksi paikalliset asukkaat viljelivät hedelmiä (viikunoita, manteleita, saksanpähkinöitä ja sitrushedelmiä) sekä viljaa, josta tehtiin jauhoja. Nämä kaikki olivat Korčulan saarella leivottavan makean Lumblija-leivän alkuperäisiä ainesosia. Merkittävä vanhaan viininviljelyperinteeseen perustuva ainesosa Lumblija-leivän tuotannossa on varenik – kokoon keitetty rypälemehu, joka ennen teollisen valkoisen sokerin tuloa oli tärkeä makeutusaine ja jota käytettiin Lumblija-leivän valmistuksessa. Teollisen rusinantuotannon (koneelliset kuivaimet) tuloon asti Lumblija-leivän valmistuksessa käytettiin rusinoita, joita kotitaloudet tuottivat viinitarhoissaan kasvavista siemenettömistä rypälelajikkeista.

Lumblija-leipää leivotaan perinteisesti pyhäinpäivän aattona ainoastaan Korčulan saarella, erityisesti Vela Lukan, Blaton ja Smokvican kaupunkien ympäristössä mutta viime aikoina myös saaren muissa osissa. Tätä juhlapäivää vietettiin ensimmäisen kerran 300-luvulla Rooman valtakunnan aikaan. Yksi pyhäinpäivän viettotavoista on säilynyt Korčulan saarella: tapa vaihtaa lahjoja, joka tunnetaan nimellä kol(e)inde. Ennen vanhaan perheenemännät kokosivat makeasta Lumblija-leivästä sekä syksyn hedelmistä ja pähkinöistä, kuten kuivatuista viikunoista, manteleista, sitrushedelmistä ja rypäleistä, erityisiä lahjoja, joita lapset antoivat kummeilleen ja muille sukulaisille. Korčulan saarella sijaitsevassa Blaton kaupungissa on ollut Pyhäinmiesten kirkko 1300-luvulta asti, joten vuosisatainen perinne ja tapa leipoa Lumblija-leipää pyhäinpäiväksi on säilynyt tähän päivään asti. Myös Lumblija-leivän perinteinen valmistusmenetelmä ja resepti ovat säilyneet tähän päivään asti.

Korčulan saaren perheenemännät ovat kautta aikojen leiponeet Lumblija-leipää perinteisen reseptin mukaan. Pelkkä resepti ei kuitenkaan riittänyt: tarvittiin myös taitoa ja kokemusta tämän makean leivän valmistuksesta sekä osaamista tarvittavien ainesosien ihanteellisen suhteen määrittämiseksi ja löytämiseksi. Puu-uunien aikaan oli myös tärkeää osata saada aikaan oikea paistolämpötila. Taikinan sekoittamisessa käsin samoin kuin sen nostatus- ja paistoajan arvioimisessa tarvittiin taitoa ja kokemusta. Ratkaiseva taito Lumblija-leivän valmistuksessa on osata paistaa se kypsäksi siten, että se on mehukas eikä kuiva. Korčulan saaren naisten käyttämä perinteinen Lumblija-leivän valmistusresepti on siirtynyt sukupolvelta toiselle ja säilynyt tähän päivään asti. Saaren eri osissa käytetään kahta vakiintunutta menetelmää.

Lumblija-leipää valmistetaan perinteiseen tapaan perinteisellä reseptillä, joka on siirtynyt suullisesti sukupolvelta toiselle Korčulan saarella.

Lumblija-leivän valmistamiseksi ja paistamiseksi on kaksi vakiintunutta perinteistä tapaa. Ensimmäisessä tavassa taikinaan käytetään 1 kg jauhoja, toisessa taas 3 kg jauhoja. Lisäksi ensimmäisen perinteisen menetelmän (jossa jauhoja käytetään 1 kg) mukaan taikinaa sekoitettaessa ja vaivattaessa siihen lisätään heti kaikki hiiva ja taikinan annetaan nousta kaksinkertaiseksi, kun taas toisessa perinteisessä menetelmässä (jossa jauhomäärä on 3 kg) taikinaan laitetaan ensin vain osa hiivasta, ja loput hiivasta lisätään myöhemmin, kun taikina on noussut kaksinkertaiseksi ensimmäisen kerran. Ensimmäisessä perinteisessä menetelmässä ei myöskään käytetä johanneksenleipäpuujauhetta, kun taas toisessa menetelmässä sitä lisätään yhtenä ainesosana. Ensimmäisessä menetelmässä aniksen siemenet lisätään taikinaan suoraan, kun taas toisessa menetelmässä niitä liotetaan ensin kädenlämpöisessä vedessä.

”Lumblija” on ainutlaatuinen tuote paitsi sen valmistukseen tarvittavien ainesosien suuren määrän vuoksi myös siksi, että monet taikinaan lisättävät ainesosat edellyttävät mittavia esivalmisteluja, kuten myös itse taikinan valmistus. Tämä erottaa Lumblija-leivän valmistuksen muiden samankaltaisten tuotteiden tavanomaisista valmistusvaiheista. Kaikkien valmistusprosessissa käytettävien ainesosien (esimerkiksi varenik-siirapissa liotetut rusinat, tarvittava rasvan, erityisesti oliiviöljyn, sekä pähkinöiden ja sokerin määrä ja itse varenik-siirappi, jolla on luonteenomainen rakenne ja paksuus) moninaisuus, täyteläisyys ja runsaus sekä paino aiheuttavat sen, että taikina ei nouse nopeasti eikä helposti. Lisättyjen ainesosien painon vuoksi taikina nostatetaan useaan kertaan ja sen nostatus kestää paljon kauemmin kuin muiden vastaavien tuotteiden nostatus (on suositeltavaa antaa taikinan nousta yön yli). Tämän seurauksena Lumblija-leivän valmistus kestää hyvin kauan, mutta juuri tämä antaa lopputuotteelle sen erityisominaisuudet: sen tiiviin mutta pehmeän rakenteen ja leikkuupinnassa näkyvät pähkinät ja rusinat, luonteenomaisen pähkinäisen ja hedelmäisen maun sekä runsaan ja täyteläisen aromin, joka saadaan aikaan lisäämällä mausteet huolellisesti oikeissa suhteissa. ”Lumblija” on Korčulan saaren taloudellisen vaurauden ja monipuolisten laadukkaiden raaka-aineiden tuote, ja se erottuu muista reseptinsä ja valmistukseensa käytettävien lukuisten ainesosien ansiosta. Nämä samat ainesosat antavat Lumblija-leivälle sen erityisen aromaattisen pähkinäisen ja hedelmäisen maun ja tuoksun, ja tuotteen valmistamisen edellyttämä taito takaa sen sisuksen tunnusomaisen tiiviin rakenteen.

Monet saaren asukkaat ovat julkaisseet erilaisia muunnelmia Lumblija-leivän perinteisestä reseptistä ja valmistusmenetelmästä keittokirjoissa (F. Mandić, Luškajića i pića, 2009, s. 244–245; Kaštropil-Culić, 1995, Blatska trpeza, s. 134). Lumblija-leivän valmistuksen ja Korčulan saaren perinteiden erottamaton yhteys käy ilmi myös vuonna 2012 ilmestyneestä julkaisusta Zapisi Danijela Kneževića ja Frank Miroševićin vuonna 2016 julkaistusta kirjasta Povjerenje ili zaborav, jossa kirjailija kuvailee, kuinka vaikeaa Lumblija-leivän valmistus on (F. Mirošević Dubaj, 2016, Povjerenje ili zaborav, s. 11).

Nimi ”Lumblija” esiintyi kirjallisissa lähteissä ensimmäisen kerran vuonna 1881 Slovinac-julkaisussa, jossa S. Castrapelli kuvailee artikkelissaan Nekoliko riječi u čakavštini Lumblija-leipää ”jauhoista, varenik-siirapista, sahramista ja kanelista valmistetuksi makeaksi leiväksi, jota leivotaan pyhäinpäivän tienoilla” (S. Castrapelli, 9 Slovinac, nro 20, 1881, Nekoliko riječi u čakavštini, s. 418–419).

Historian kulku on antanut lisäsyyn säilyttää Lumblija-leivän valmistamisen perinne. Lukuisat maastamuuttajat, joiden täytyi lähteä saarelta, käyttivät sitä eväänään pitkillä laivamatkoilla. Näin Lumblija-leivästä tuli arkisen ruoan lisäksi kytkös kotimaahan, sillä se säilytti tuoreen makunsa ja tuoksunsa kauan sen jälkeen, kun se oli otettu saaren perheenemäntien uuneista. Hanke ”Neljä saarta – neljä paikkakuntaa – neljä reseptiä” liittyy 1900-luvun alun suureen maastamuuttoaaltoon. Siinä esitellään neljä perinteistä ruokalajia neljältä paikkakunnalta, joilta lähti kyseisenä ajanjaksona paljon maastamuuttajia. Korčula osallistui hankkeeseen Lumblija-leivällä, kuten HRT (Kroatian radio- ja televisioyhtiö) kertoi makasiiniohjelmassa Priče iz Hrvatske lokakuussa 2018.

Korčulan saarella järjestetään useita tapahtumia, joista käy selvästi ilmi Lumblija-leivän maine ja joissa vaalitaan tämän perinteisen makean leivän valmistusperinnettä. Ensimmäinen niistä on Blaton Kumpanija-perinneseuran Kućna zabava (kotijuhla). Vuonna 1927 perustetun Kumpanija-perinneseuran säännöissä mainitaan, että seuran ”tehtävänä on vaalia Lumblija-leipää ja sen valmistusta”. Seura järjestää säännöllisesti ”kotijuhlia” eli iltatapahtumia, joissa esitellään Blaton ruokalajeja (paikallisessa kielessä spiza) ja jälkiruokia. Vieraat auttavat näiden tapahtumien järjestämisessä tuomalla mukanaan Blaton kaupungin tyypillisiä ruokalajeja. Näitä tapahtumia järjestetään perinteisesti helmikuun ensimmäisenä perjantaina, ja tapahtumista laadituissa selostuksissa ”Lumblija” mainitaan säännöllisesti yhtenä niihin tuotuna ruokalajina (Kumpanija-perinneseuran arkisto, 1956, 1972, 1974, 1985). Lumblija-leivän valmistuksen perinne on säilynyt Korčulan saaren kodeissa tähän päivään asti, mutta lisäksi saarella – etenkin sen länsiosassa – järjestetään myös Lumblija-leivän leivontakilpailuja ja maistiaisia sekä perehdytystilaisuuksia alueen perinteiseen gastronomiaan. Lumblija-leivän valmistusta opettavia työpajoja järjestetään päiväkodeissa, ala- ja yläkouluissa sekä hoitokodeissa. Myös saaren eri järjestöt järjestävät tällaisia työpajoja jäsenilleen. Lokakuun viimeisenä sunnuntaina on 25 vuoden ajan järjestetty Lumblija-leivän siunaus- ja maistiaistilaisuus, jossa Blaton yläkoulun oppilaiden – heidän opettajiensa ja vanhempiensa ohjauksessa – valmistama Lumblija-leipä siunataan ja sitä maistetaan Blaton Plokata-aukiolla.

Monet Korčulan saaren ulkopuolella järjestettävät tapahtumat ovat osoitus Lumblija-leivän maineesta. Lumblija-leipää esiteltiin esimerkiksi lukuisille kroatialaisille ja ulkomaalaisille vierailijoille Dubrovnikin kaupungin matkailulautakunnan järjestämässä Good Food -festivaalissa vuonna 2016.

Samoin vuonna 2016 ”Lumblija” voitti parhaan elintarvikkeen palkinnon Bračin saarella Bolissa järjestetyssä oliivien ja öljyjen tuottajien kansainvälisessä Noćnjak-tapahtumassa.

Lumblija-leipää esitellään myös usein kroatialaisille ja ulkomaalaisille tiedotusvälineiden edustajille erilaisissa tapahtumissa ja esittelytilaisuuksissa, ruokamessuilla ja mediakonferensseissa.

Lumblija-leipää ja sen erityistä valmistusmenetelmää esitellään usein erilaisilla gastronomiaa käsittelevillä verkkosivustoilla, ja tässä yhteydessä painotetaan sen erottamatonta yhteyttä Korčulan saareen (Vilicom kroz Hrvatsku, Lumblija: Imamo recept za mirisan kolač s otoka Korčule koji se sprema za blagdan Svih Svetih, 29.10.2021; Dobra hrana, Korčulanska lumblija recept star 200 godina: Kolač vezan uz ljubavnu priču Korčulanke i francuskog vojnika!, 20.10.2018).

Tätä saaren erikoisuutta tarjotaan vieraille erilaisissa julkisissa tapahtumissa ympäri vuoden, tai se annetaan lahjaksi tyypillisenä Korčulan saaren ruokakulttuurin helmenä.

Eritelmän julkaisutiedot

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Lumblija_specifikacija_proizvoda10032022.pdf

(1) EUVL L 343, 14.12.2012, s. 1.